Intel i960

Intel i960, også kalt Intel 80960 og 80960, er en 32-bit RISC mikroprosessor som blir produsert av Intel Corporation. Arbeidet med mikroprosessen startet i 1984, og lanseringen fant sted i slutten av 1985. I 1990-årene var den en av de mest populære og bestselgende  mikrokontrollerne. Dens største konkurrent var mikrokontrolleren AMD Am29000 fra Advanced Micro Devices, som også var en 32-bit RISC-prosessor.

Intel i960 er en toveis superskalær mikroprosessor. Den benytter registervinduer liksom Berkeley RISC og SPARC. De fleste avartene av Intel i960 har 1 Kb eller 2Kb integrert RAM, såvel som to separate nivå-1 hurtigminner for henholdsvis instruksjoner og data. Den har også en integrert minnekontroller for direkte minnetilgang. Avarten Intel i960 VH har også en integrert kontroller for periferibussen PCI 2.1.

Intel i960 har stort sett vært brukt som styreenhet for RAID harddisker, såvel som for laserskrivere og blekkstråleskrivere. Den er også blitt brukt i navigasjonssystemer til marineradarer, såvel som i oppskytningsramper for romskip.

Intel sluttet stort sett å markedsføre Intel i960, etter at selskapet i 1997 kjøpte rettighetene til den konkurrerende mikrokontrolleren StrongARM. De sluttet også som følge av dette å produsere RISC-prosessoren Intel i860. I 2000 lanserte Intel mikrokontrolleren Xscale, som i juni 2006 ble solgt til Marvell Technology Group.

Intel i890 er derfor ikke lenger noen mainstream mikrokontroller, men brukes fortsatt av enkelte militære installasjoner.

Bruksområdene til Intel i960 har stort sett vært som mikrokontroller for RAID harddisker. Den har også vært brukt i navigasjonssystemer (Automatic radar plotting aid) til marineradarer og i oppskytningsramper til den indiske romfartsorganisasjonen Indian Space Research Organisation.

Historie
Historien om Intel i960 starter med CISC mikroprosessoren Intel iAPX 432. Den ble lansert i 1981 som Intels første 32-bit mikroprosessor, og var konstruert for å bli fullstendig programmert i høynivåspråk. Ada var dens primære programmeringsspråk, og den hadde støtte for objektorientert programmering og søppelinnhenting direkte i maskinvaren og mikrokoden. Direkte støtte for ulike datastrukturer var også implementert for å brukes av operativsystemer. Intel iAPX 432 var en kommersiell fiasko, fordi maskinvarens kompleksitet gjorde den treg. 16-bit mikroprosessoren Intel 80286, som ble lansert i 1982, var omkring fire ganger raskere ved samme klokkefrekvens.

I 1984 grunnla Intel og Siemens et samarbeidsprosjekt, som i 1985 kom til å bli hetende BiiN. Formålet var å produsere datamaskiner med multiprosessorer, som hadde høy feiltoleranse og som var programmert i Ada. Målgruppen var banker, kjernekraftverk, industriforetak, militære anlegg og nasjonale TV-selskaper. Mange av dem som deltok i utviklingen av Intel iAPX 432 deltok også i dette prosjektet, mens Glenford Myers ble utlånt fra IBM som en ledende arkitekt.

Intels bidrag til prosjektet var en RISC-basert versjon av den tidligere i432-arkitekturen. Liksom i432 hadde den minnebeskyttelse innenfor programmer, og ikke bare mellom programmer – slik tilfellet var i de fleste mikroprosessorene på denne tiden. Den nye arkitekturen hadde et komplekst instruksjonssett for multitasking og en mikrokode. Den nye mikroprosessoren fikk navnet 960MX og var betydelig raskere enn i432. Det skyldtes et mindre komplekst  instruksjonssett, integrasjonen av mikroprosessorens deler i én enkelt brikke, og en integrert desimaltallprosessor. 960 MX ble plassert på kort med 8 Mb eller 16 Mb RAM, og det ble produsert to typer datasystemer: BiiN 20 hadde en eller to mikroprosessorer, mens BiiN 60 støttet inntil 8 mikroprosessorer.

Referanser

Eksterne lenker
 i960 hjemmeside hos Intel 
 i960 bilder og beskrivelser hos cpu-collection.de
 Intel i960 ID Guide
 BiiN CPU Architecture Reference Manual (describes i960MX instruction set), av Randal L. Schwartz

Intel-produkter
IT-relaterte introduksjoner i 1985